b"\n_START_ARTICLE_\nPopie\xc5\xbeius Leonas X su dviem kardinolais\n_START_SECTION_\nIstorija\n_START_PARAGRAPH_\nPaveikslas nutapytas iki 1518 m. rugs\xc4\x97jo, kai Rafaelis atsigabeno j\xc4\xaf \xc4\xaf Florencij\xc4\x85. Paveikslas buvo skirtas Lorenzo de' Medici ir Maddalena de la Tour d' Auvergne vestuvi\xc5\xb3 progai. J\xc4\xaf tikriausiai u\xc5\xbesak\xc4\x97 pats popie\xc5\xbeius Leonas X (i\xc5\xa1 Medi\xc4\x8di\xc5\xb3 gimin\xc4\x97s), kuris negal\xc4\x97jo dalyvauti vestuv\xc4\x97se, tod\xc4\x97l kaip savo reprezentavimo \xc5\xbeenkl\xc4\x85 nusiunt\xc4\x97 portret\xc4\x85._NEWLINE_Paveiksle popie\xc5\xbeius Leonas X vaizduojamas s\xc4\x97dintis kr\xc4\x97sle, tik pak\xc4\x97l\xc4\x99s akis nuo iliustruoto manuskripto, kur\xc4\xaf nagrin\xc4\x97jo su padidinamuoju stiklu kair\xc4\x97je rankoje. Manuskriptas yra identifikuotas \xe2\x88\x92 tai \xe2\x80\x9eHamiltono biblijos\xe2\x80\x9c kopija (originalas dabar Berlyno valstybinio muziejaus rinkinyje). Kardinolas popie\xc5\xbeiui u\xc5\xbe nugaros, pad\xc4\x97j\xc4\x99s rankas ant k\xc4\x97d\xc4\x97s atkalt\xc4\x97s ir \xc5\xbei\xc5\xabrintis i\xc5\xa1 paveikslo yra Luid\xc5\xbeis de Rosis. Jo poza pasirinkta neatsitiktinai, jis buvo tuo metu tik k\xc4\x85 i\xc5\xa1rinktas \xc4\xaf kardinol\xc5\xb3 kolegij\xc4\x85 po i\xc5\xa1ai\xc5\xa1kinto Kurijos s\xc4\x85mokslo prie\xc5\xa1 Leon\xc4\x85 X ir ypa\xc4\x8d lojalus popie\xc5\xbeiui. Kardinolas paveikslo kair\xc4\x97je yra D\xc5\xbeulijus de Medi\xc4\x8dis, Leono artimas giminaitis, b\xc5\xabsimasis popie\xc5\xbeius Klemensas VII._NEWLINE_Paveikslas sukurtas itin nepalankiomis popie\xc5\xbeiui aplinkyb\xc4\x97mis, nes 1517 metais Martynas Liuteris paskelb\xc4\x97 savo \xe2\x80\x9e95 tezes\xe2\x80\x9c, kuriomis smerk\xc4\x97 \xc4\xafvairi\xc4\x85 Ba\xc5\xbeny\xc4\x8dios veikl\xc4\x85, tarp kuri\xc5\xb3 prekyb\xc4\x85 indulgencijomis, kuriomis Leonas X aktyviai prekiavo rinkdamas l\xc4\x97\xc5\xa1as \xc5\xa0v. Petro bazilikos statyboms. Nepaisant suirut\xc4\x97s ba\xc5\xbeny\xc4\x8dioje ir prasidedan\xc4\x8dios reformacijos Leonas X portrete pavaizduotas pasitikin\xc4\x8diu savimi ir pilnoje situacijos kontrol\xc4\x97je gana artimame i\xc5\xa1tikim\xc5\xb3 \xc5\xa1alinink\xc5\xb3 kardinol\xc5\xb3 ratelyje._NEWLINE_Portretas laikomas vienu renesanso meno portret\xc5\xabros \xc5\xa1edevr\xc5\xb3. Rafaelio \xc4\xafsp\xc5\xabdingas meistri\xc5\xa1kumas atsiskleid\xc5\xbeia popie\xc5\xbeiaus apdar\xc5\xb3 ir sidabrinio su paauksavimais varpelio tapyboje. Varpelio pavir\xc5\xa1iuje atsispindi nematomas langas, pro kur\xc4\xaf ap\xc5\xa1vie\xc4\x8diama scena \xe2\x88\x92 \xc5\xa1is elementas tikriausiai Rafaelio pasiskolintas i\xc5\xa1 ankstyvojo Nyderland\xc5\xb3 meno dailinink\xc5\xb3, kurie m\xc4\x97go vaizduoti atspind\xc5\xbeius veidrod\xc5\xbeiuose, stikliniuose induose. Skirtingai nuo idealizuot\xc5\xb3 ir lyri\xc5\xa1k\xc5\xb3 savo madon\xc5\xb3 paveiksl\xc5\xb3 \xc5\xa1iame portrete Rafaelis pirmenyb\xc4\x99 atidav\xc4\x97 realisti\xc5\xa1kai tiksliam objekto pavaizdavimui._NEWLINE_1524 m. Mantujos markizas Federikas Gonzaga pareikalavo i\xc5\xa1 Medi\xc4\x8di\xc5\xb3 \xc5\xa1io portreto, nes nor\xc4\x97jo j\xc4\xaf padovanoti popie\xc5\xbeiui Klemensui VII (kuris pavaizduotas portrete). Ottaviano de' Medici u\xc5\xbesak\xc4\x97 Andr\xc4\x97jai del Sartui \xc5\xa1io portreto kopij\xc4\x85, kuri buvo pasi\xc5\xb3sta Mantujos markizui kaip tikras Rafaelio k\xc5\xabrinys (dabar \xc5\xa1i kopija yra Kapodimont\xc4\x97s muziejuje Neapolyje). Rafaelio sukurtas Leono X portretas prad\xc4\x97tas eksponuoti Ufici\xc5\xb3 trib\xc5\xabnoje nuo 1589 m. D\xc4\x97l restauravimo metu rast\xc5\xb3 po\xc5\xbeymi\xc5\xb3 linkstama laikyti, kad prie dviej\xc5\xb3 kardinol\xc5\xb3 fig\xc5\xabr\xc5\xb3 tapybos prisid\xc4\x97jo kitas dailininkas, tikriausiai vienas i\xc5\xa1 daugelio to meto Rafaelio mokini\xc5\xb3."